På den lukkede Facebook-siden «Stopp den ekstreme masseinnvandringen» skriver Forberg at han «nesten sjønner den svenske tullingen som gikk løs på skolen med sverd.»

Onsdag tok en maskert, svensk 21-åring seg inn på Kronan skole i Trollhättan i Sverige og drepte en lærer og en elev med et sverd. Politiet i Sverige sier drapet var rasistisk motivert.

– Forstår avmaktsfølelsen

Forberg sitter i styret til Kragerø Frp og ble valgt inn som vararepresentant i Kragerø kommunestyre og i kontrollutvalget etter høstens valg. Han sier at han har forståelse for avmaktsfølelsen som kan ha ført til skoledrapene.

MASKERT: Ikledd en maske og med sverd tok den 21-årige svensken seg inn på en skole i Sverige. Foto: Skjermdump

– Det er politikken som føres i Norge og Sverige, der man er ettergivende overfor muslimer i Norge, som tilrettelegger for slike handlinger. Muslimene er i ferd med å forandre det norske samfunnet, sier Forberg.

Uttalelsen på Facebook var «en utblåsning».

– Kan ikke ta fra meg tankene

– I fantasien kan man vri hodet av alle og enhver. På Facebook kan jeg skrive hva jeg vil, og tankene mine kan ingen ta fra meg.

PÅ FACEBOOK: Claus Forberg publiserte dette på den lukkede gruppen «Stopp den ekstreme masseinnvandringen». Foto: Faksimile: Facebook

– Du er folkevalgt politiker. Kan du forstå at noen kan reagere på slike uttalelser fra en person med et offentlig verv?

– Nei. Det er mine handlinger som har noe å si, ikke hva jeg tenker.

Han sier han også «skjønner» terroristen bak 22. juli-drapene Anders Behring Breivik, men sier samtidig at Breivik var «sinnssyk».

– Uakseptabelt

Lokallagsleder i Kragerø Frp, Torleif Fluer Vikre, reagerer sterkt på Forbergs uttalelser.

– Det er en helt uakseptabel uttalelse.

REAGERER: Lokallagsleder i Frp, Torleif Fluer Vikre. Foto: Anne Lognvik / NRK

– Dette må vi ta opp på neste styremøte om en uke eller to. Jeg synes personlig at det er uakseptabelt å relatere kriminelle handlinger til norsk politikk.

– Er disse uttalelsene noe Frp kan stå inne for?

– På ingen måte.

Kan få konsekvenser

– Vil dette få noen konsekvenser for Forberg?

– Det er opplagt at denne typen uttalelser ikke er et godt kort for å få fortsette i styret, men det avgjøres på årsmøtet. Han bør ha en meget god forklaring for å komme ut av dette uten en alvorlig skrape.

NRK har vært i kontakt med Frp sentralt, som henviser til lokallaget og ikke ønsker å kommentere saken.